Foto: Hina



AKTIVISTI udruge Prijatelji životinja u četvrtak su performansom na Trgu bana Jelačića u lancima, uz žilet-žicu i prikaz uznemirujućih fotografija životinja koje se pokušavaju osloboditi, dok ih žica dublje ranjava i izaziva ozljede, gušenje, prijelome i polaganu smrt, upozorili da je Hrvatska opasana smrtonosnom žilet-žicom.



Međunarodni dan prava životinja obilježava se od 1998. godine 10. prosinca, ciljano na Međunarodni dan ljudskih prava, čime se podsjeća da ljudi planet dijele s drugim životinjskim vrstama koje imaju pravo na život bez iskorištavanja i držanja u ropstvu. U kulturi izostanka suosjećanja prema životinjama, ono izostaje i kada se radi o suosjećanju prema drugim ljudima, kažu Prijatelji životinja.

Monstruozni izum



Žilet-žica na granicama smrtonosna je za divlje životinje jer im presijeca prirodne migracijske putove, a i podsjeća na zidove, ograde, kaveze i žice kojima su ljudi osudili životinje na zatočeništvo, patnju i smrt, ocijenili su aktivisti. Stog su simbolično prikazali agoniju divljih životinja na granici, ali i patnju koju svakodnevno proživljavaju druge životinje.

> UZNEMIRUJUĆE FOTOGRAFIJE Slovenska žica ubija životinje, djevojčica ugledala strašan prizor



Građanima su željeli približiti koliko je žilet-žica monstruozni izum i kakve stravične rane može uzrokovati svakom živom biću. Fotografijama su željeli približiti okrutnosti koje ljudi čine životinjama iza zidova, laboratorija, kaveza, ograda i lanaca koji su svuda oko nas.

Tekst se nastavlja ispod oglasa





Prijatelji životinja ponovno su pozvali hrvatsku vlast da službeno od Slovenije i Mađarske zatraži uklanjanje žice, koja ne sprečava samo prolazak ljudi nego i smrtno ozljeđuje životinje. Oni će nastaviti poticati institucije da uklone i više nikada ne postave žice, ni protiv ljudi niti protiv životinja.